รัฐบาลไทย-ข่าวทำเนียบรัฐบาล-นายกฯ ติดตามความก้าวหน้าเขตพัฒนาพิเศษภาคตะวันออก (อีอีซี) เน้นให้เอกอัครราชทูตเร่งให้ข้อมูล ดึงดูดการลงทุน สร้างความเชื่อมั่น
วันศุกร์ที่ 6 มีนาคม 2563
นายกฯ ติดตามความก้าวหน้าเขตพัฒนาพิเศษภาคตะวันออก (อีอีซี) เน้นให้เอกอัครราชทูตเร่งให้ข้อมูล ดึงดูดการลงทุน สร้างความเชื่อมั่น
นายกฯ ติดตามความก้าวหน้าเขตพัฒนาพิเศษภาคตะวันออก (อีอีซี) เน้นให้เอกอัครราชทูตเร่งให้ข้อมูล ดึงดูดการลงทุน สร้างความเชื่อมั่น
วันนี้ (6 มี.ค. 2563) เวลา 13.30 น. พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานคณะกรรมการนโยบายเขตพัฒนาพิเศษภาคตะวันออก ครั้งที่ 1/2563 โดยมีวาระสําคัญทั้งความก้าวหน้าโครงการพัฒนาสนามบินอู่ตะเภา แผนการบริหารจัดการน้ํา และการส่งเสริมพลังงานสะอาดในพื้นที่อีอีซี สรุปสาระสําคัญ ดังนี้
นายกรัฐมนตรีได้กล่าวว่าโครงการเขตพัฒนาพิเศษภาคตะวันออก (อีอีซี) เป็นโครงการที่เน้นการลงทุน ขอให้ทุกคนช่วยการสร้างการรับรู้ ภาพหรือข้อมูลที่เผยแพร่ออกไปต้องสอดคล้องกับความก้าวหน้าโครงการ ซึ่งหลายโครงการก็ได้พัฒนาไปอย่างมาก ดังนั้น ข้าราชการในต่างประเทศของทุกหน่วยงานโดยเฉพาะเอกอัครราชทูต จะต้องประสานหารือกับภาคธุรกิจ เชิญชวนมาลงทุน ทําหน้าที่เหมือน Point of Sale เสนอข้อมูลรายละเอียดรวมทั้งให้มีช่องทางประสานโดยตรงกับสํานักงานอีอีซี ทุกคนต้องช่วยกันทํางานเป็น Team Thailand รวมทั้งให้รายงานความก้าวหน้าให้นายกรัฐมนตรีทราบอย่างต่อเนื่องด้วย
ทั้งนี้ ในที่ประชุม ได้รายงานความคืบหน้าโครงการพัฒนาสนามบินอู่ตะเภา และเมืองการบินภาคตะวันออก โดยคณะกรรมการคัดเลือกฯ พิจารณาข้อเสนอซองที่ 3 (ด้านราคา) จากเอกชนที่ผ่านข้อเสนอซองที่ 2 (ด้านเทคนิค) และมีมติให้กลุ่มกิจการร่วมค้าบีบีเอส ที่เสนอเงินประกันรายได้เป็นผลตอบแทนให้ภาครัฐสูงที่สุด เป็นผู้ได้รับการคัดเลือก และเข้าสู่กระบวนการจะได้ข้อสรุปภายในมีนาคม 2563 เพื่อเสนอร่างสัญญาที่สํานักงานอัยการสูงสุด เพื่อให้ครม.พิจารณาต่อไป
สําหรับแผนบริหารจัดการน้ําใน อีอีซี มีแผนทั้งในระยะสั้นและแผนระยะยาว โดยมาตรการเร่งด่วน คือการเพิ่มปริมาณน้ําในพื้นที่อีอีซี ทั้งจากโครงการสูบน้ํากลับคลองสะพาน มายังอ่างเก็บน้ําประแสร์ โครงการผันน้ําคลองหลวง มายังอ่างเก็บน้ําบางพระ และโครงการผันน้ําจากลุ่มน้ําวังโตนด จ.จันทบุรี มายังอ่างเก็บน้ําประแสร์ นอกจากนี้ การนิคมอุตสาหกรรมแห่งประเทศไทย (กนอ.) ร่วมกับ สภาอุตสาหกรรมแห่งประเทศไทย (สอท.) จัดทําแผนลดใช้น้ําร้อยละ 10 ช่วงเดือนมกราคม – มิถุนายน 2563 และการเจรจาซื้อน้ําจากบ่อดินเอกชนเข้าระบบจังหวัดชลบุรีและฉะเชิงเทรา สําหรับแผน บริหารจัดการน้ําปี 2563 – 2580 เพื่อพัฒนาแหล่งน้ําและการจัดการทรัพยากรน้ํารองรับเขตพัฒนาพิเศษภาคตะวันออก (ปี 2563 – 2580 ) ประกอบด้วยแผนการพัฒนาแหล่งน้ําต้นทุน (Supply Side Management) 38 โครงการ วงเงิน 50,691.10 ล้านบาท การบริหารจัดการด้านความต้องการใช้น้ํา (Demand Side Management) 12 โครงการ การผลิตน้ําจืดจากทะเล (Desalination) เตรียมพิจารณาการลงทุนในอนาคตกับภาคเอกชนด้วย
ที่ประชุม ฯ ยังเห็นชอบหลักการโครงการจัดหาพลังงานสะอาด (พลังงานแสงอาทิตย์) ในพื้นที่ อีอีซีโดยจะบรรจุในแผนพัฒนากําลังผลิตไฟฟ้าของประเทศไทย (PDP) ให้การไฟฟ้าส่วนภูมิภาค (กฟภ.) หารือกับกระทรวงพลังงานและคณะกรรมการกํากับกิจการพลังงาน (กกพ.) ต่อไป
ทั้งนี้ สํานักงานคณะกรรมการนโยบายเขตพัฒนาพิเศษภาคตะวันออกยังตั้งเป้าเร่งรัดการใช้จ่ายงบประมาณบูรณาการของอีอีซีในช่วงมีนาคม-มิถุนายนให้ได้ 7,000 ล้านบาทหรือคิดเป็นร้อยละ 44 พร้อมผลักดันโครงการอบรมระยะสั้นจํานวนมากเพื่อพัฒนาทักษะแรงงานและผู้ประกอบการไทยในช่วงสถานการณ์แพร่ระบาดไวรัสโควิด-19 ด้วย
..................................
กลุ่มประชาสัมพันธ์และเผยแพร่ สํานักโฆษก